Diari Oficial de la Generalitat Valenciana


Sumari del DOGV 10245, del 19-02-2025 (2025/2704)

RESOLUCIÓ de 17 de febrer de 2025, per la qual es convoquen els acords d’acció concertada en matèria de servicis socials en el sector d’atenció a dones víctimes de violència sobre la dona per al període comprés entre l’1 de juny de 2025 i el 31 de maig de 2027, els dos inclusivament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10739

Data del DOGV
:   19-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2704

CVE
:   MTTS-D-8185-0041

Data del document
:   17-02-2025

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Resolució

L’article 34 de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, preveu, en la lletra b de l’apartat primer, l’acció concertada com a forma de provisió de les prestacions del Sistema Públic de Servicis Socials amb entitats privades d’iniciativa social.

L’article 87.1 de la mateixa llei establix que els acords d’acció concertada són instruments organitzatius de naturalesa no contractual a través dels quals les administracions competents podran organitzar la prestació de servicis socials per entitats d’iniciativa social el finançament, l’accés i el control dels quals siguen de la seua competència ajustant-se al procediment i als requisits que preveu esta llei i la normativa sectorial que siga aplicable.

El Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social (d’ara en avant, Decret 181/2017), aprova el reglament que regula els requisits, el procediment de selecció, el contingut i les condicions bàsiques per a la implantació, l’execució i el desenrotllament dels acords d’acció concertada.

D’acord amb l’article 13 del Decret 181/2017, correspon a la persona titular de la conselleria competent en matèria de servicis socials efectuar la convocatòria de concerts amb entitats d’iniciativa social, mitjançant la resolució, que ha d’arreplegar els aspectes i els elements que establix esta norma, delimitant l’objecte i, si és el cas, el nombre de places i les característiques de les prestacions susceptibles de concert, així com els criteris de valoració d’entitats, centres i servicis per a la resolució del procediment de selecció i adopció d’acords d’acció concertada, tant en funció de les disponibilitats pressupostàries, com de la necessària continuïtat i garantia de qualitat del servici que presten les entitats d’iniciativa social, amb els principis de transparència, publicitat i no-discriminació.

Dins de l’estructura orgànica de la Vicepresidència Primera i Conselleria de Servicis Socials, Igualtat i Vivenda,el Comissionat per a la Lluita contra la Violència sobre la Dona disposa del programa pressupostari 323B00, Lluita contra la Violència sobre la Dona, per a l’execució dels seus objectius, entre els quals es troben: ampliar la xarxa de la Generalitat d’atenció social a víctimes de violència i millorar la seua eficàcia, així com contribuir a eliminar tota situació de violència sobre la dona. La xarxa de la Generalitat d’assistència social integral a les víctimes de violència sobre la dona està composta, per servicis de règim ambulatori i per servicis de règim residencial.

La demanda de servicis i places en centres d’atenció social a dones víctimes de violència supera àmpliament els mitjans i els recursos de què disposen el conjunt de les administracions públiques, i conscients de la situació d’emergència en la qual es troben estes dones i a la qual cal donar una resposta immediata i urgent, és necessari, atesa la importància del tercer sector, implementar l’actual Sistema Públic de Servicis Socials, mitjançant la fórmula de provisió de servicis socials a través de l’acció concertada amb els dispositius de les entitats d’iniciativa social especialment qualificades per a l’atenció a este col·lectiu de dones.

L’article 3 del Decret 32/2024, de 21 de novembre, de la Presidència de la Generalitat (DOGV núm. 9990 bis, de 22.11.2024) establix que «s’assignen a la Vicepresidència Primera i Conselleria de Servicis Socials, Igualtat i Vivenda les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda».Concretament, correspon al Comissionat per a la Lluita contra la Violència sobre la Dona exercir les funcions en matèria de prevenció i atenció integral a les dones víctimes de violència i als seus fills i filles, segons el que s’ha fixat en el Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat.

En virtut del que s’ha exposat, i fent ús de les facultats que conferix el Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda i en relació amb el mencionat article 13 del Decret 181/2017, de 17 de novembre, del Consell, a proposta del Comissionat per a la Lluita contra la Violència sobre la Dona:

RESOLC

*Primer*

Aprovar la convocatòria pública dels acords d’acció concertada en matèria de servicis socials en el sector d’atenció a dones víctimes de violència sobre la dona per al període 2025-2027, d’acord ambl que disposa l’annex I de condicions generals de la convocatòria i els annexos que estaran disponibles en la seu electrònica, a través del tràmit corresponent, i ordenar la seua publicació en el *Diari Oficial de la Generalitat Valenciana*.

*Segon*

Esta convocatòria té caràcter plurianual i serà aplicable als concerts socials que es formalitzen en este àmbit i sector d’acció social, per al període 2025-2027, amb càrrec al programa pressupostari 323B00, Lluita contra la Violència sobre la Dona, capítol IV, secció 16, línia S0336, denominada «Acció concertada centres residencials violència contra la dona i servici de prevenció i atenció tràfic i prostitució», amb càrrec a l’aplicació pressupostària següent del pressupost de la Generalitat 2024, prorrogat automàticament per a l’exercici 2025, amb els imports detallats a continuació:

|  |  |  |  |  |  |
| --- | --- | --- | --- | --- | --- |
| *Anualitat* | *Import* | *Centre gestor* | *Posició pressupostària* | *Projecte/Element PEP* | *Fons* |
| 2025 | 2.799.800,00 € | R31571672AD58868 | D316P5614133 | M993788951 | TE22000010 |
| 2025 | 3.439.209,50 € | A78056125RQ54029 | L088R8818636 | F256512418 | NO |
| 2026 | 2.799.800,00 € | R58220673QE17913 | X318Y5738242 | X811264733 | TE22000010 |
| 2026 | 7.841.501,25 € | Z77619120EB54388 | H316H8815153 | W787656733 | NO |
| 2027 | 2.799.800,00 € | Q66454456DT82913 | U710A7872193 | B479865641 | TE22000010 |
| 2027 | 1.602.491,75 € | F47810147FH72128 | F415A8657918 | K278863746 | NO |

  

L’import de les anualitats 2026 i 2027 quedarà condicionat a l’existència efectiva de crèdit adequat i suficient en el pressupost de la Generalitat dels exercicis respectius.

En cas que, després de l’oportú procediment de selecció i durant la vigència de la convocatòria, quede un romanent de crèdit sense disposar en la línia, la Conselleria podrà fixar nous servicis i nombre de places per a concertar per a atendre les necessitats socials.

*Tercer*

En tot cas, la data d’inici dels concerts socials d’esta convocatòria serà la que es determine en la resolució de concessió, i no podrà ser anterior a l’1 de juny de 2025 i finalitzarà el 31 de maig de 2027, sense perjuí de les seues possibles pròrrogues.

*Quart*

Delegar en la persona titular del Comissionat per a la Lluita contra la Violència sobre la Dona, en virtut de l’article 9 de la Llei 40/2015, d’1 d’octubre, de règim jurídic del sector públic, la resolució del procediment d’acció concertada a què es referix esta convocatòria, la formalització dels concerts socials, així com l’ampliació del període de vigència de l’acord d’acció concertada, mitjançant pròrroga, de mutu acord, del programa concertat.

*Quint*

Delegar en les persones titulars de les direccions territorials competents en violència sobre la dona, en virtut de l’article 9 de la Llei 40/2015, d’1 d’octubre, de règim jurídic del sector públic, el reconeixement de les obligacions i la seua proposta de pagament, la firma dels documents comptables i el procediment de reintegrament.

De conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que dicta l’acte, en el termini d’un mes a comptar de l’endemà de la publicació d’esta resolució en el *Diari Oficial de la Generalitat Valenciana*, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació en el *Diari Oficial de la Generalitat Valenciana*.

València, 17 de febrer de 2025

Susana Camarero Benítez

Vicepresidenta primera i consellera de Servicis Socials, Igualtat i Vivenda

ANNEX I

*Condicions generals de la convocatòria dels acords d’acció concertada en matèria de servicis socials en el sector d’atenció a dones víctimes de violència sobre la dona*

Índex

Títol I. Disposicions generals

Article 1. Objecte i àmbit aplicable

Article 2. Servicis per a concertar: nombre de places i tipologia de servicis

Article 3. Duració del concert i vigència de la convocatòria.

Article 4. Cobertura de places i accés als servicis per les persones usuàries

Títol II. Del procediment de concertació

Capítol I. Requisits

Article 5. Sol·licitants

Article 6. Requisits generals

Capítol II. Iniciació del procediment

Article 7. Iniciació d’ofici

Article 8. Forma, termini i lloc de presentació de sol·licituds

Article 9. Documentació i informació que cal adjuntar a la sol·licitud

Capítol III. Ordenació i instrucció del procediment

Article 10. Òrgan competent per a la tramitació i la instrucció del procediment. Esmena

Article 11. Criteris de selecció i valoració d’entitats

Article 12. Comissió d’avaluació

Article 13. Proposta de resolució

Capítol IV. Finalització del procediment de selecció

Article 14. Resolució de concessió

Article 15. Contingut de la resolució en relació amb les places concertades

Article 16. Mitjans de notificació i publicació

Article 17. Recursos

Capítol V. Formalització dels concerts

Article 18. Condicions prèvies a la formalització

Article 19. Formalització del concert social

Títol III. Finançament de l’acció concertada

Article 20. Mòduls econòmics. Càlcul de l’import de l’anualitat del concert social

Article 21. Prohibició de cobrament a persones usuàries

Article 22. Justificació de la prestació del servici

Article 23. Pagament del cost del concert social

Article 24. Comprovació i control del gasto

Títol IV. Execució dels concerts

Article 25. Obligacions de l’administració concertant

Article 26. Obligacions del titular dels centres concertats

Article 27. Informe d’auditoria externa, memòria econòmica i memòria d’actuacions.

Article 28. Qualitat dels servicis: actuacions de control i seguiment

Article 29. Contractació d’activitats accessòries amb terceres persones

Article 30. Resolució de conflictes

Article 31. Inspecció i control ordinari

Títol V. Condicions tècniques per a la realització de les prestacions i els servicis

Article 32. Centres residencials de caràcter convivencial per a dones amb autonomia

Article 33. Vivendes d’intervenció per a dones víctimes de violència de gènere i masclista

Article 33 bis. Vivendes d’intervenció per a dones víctimes de violència de gènere i masclista d’especial vulnerabilitat

Article 34. Vivendes per a dones víctimes de tràfic i prostitució

Article 35. Centres de recuperació integral per a dones víctimes de violència de gènere i masclista

Article 36. Centres d’emergències per a dones víctimes de violència de gènere i masclista

Article 37. Ús de les habitacions

Títol VI. Revisió i modificació dels concerts. Protecció de dades i transparència

Article 38. Modificació dels concerts

Article 39. Revisió i modificació de les condicions econòmiques

Article 40. Continuïtat del servici

Article 41. Protecció de dades

**TÍTOL I**

**Disposicions generals**

*Article 1. Objecte i àmbit aplicable*

1. Constituïx l’objecte del concert, segons determina esta convocatòria, tant la gestió integral de centres com la reserva i l’ocupació de places per persones usuàries del Sistema Públic de Servicis Socials en centres d’atenció residencial especialitzats en víctimes de violència sobre la dona, sense necessitat de cobrir la totalitat de places autoritzades del recurs. Les places dels servicis que siguen concertats s’integraran en el Sistema Públic Valencià de Servicis Socials.

2. Per esta convocatòria, la conselleria competent en matèria de servicis socials podrà encomanar a entitats d’iniciativa social, mitjançant acords d’acció concertada, la provisió del servici de centres residencials d’acolliment a víctimes de violència sobre la dona que preveu l’apartat V de l’annex del Decret 181/2017, en què es detallen els sectors i els servicis del Sistema Públic Valencià de Servicis Socials susceptibles d’acords d’acció concertada.

*Article 2. Servicis per a concertar: nombre de places i tipologia de servicis*

D’acord amb les disponibilitats pressupostàries existents, les necessitats d’atenció social, la població que actualment està sent atesa i la demanda de places de nova creació en determinades àrees geogràfiques, constituïx l’objecte específic de la convocatòria els servicis corresponents a 220 places que, en l’àmbit de la Comunitat Valenciana, es detallen a continuació:

a) Centres residencials de caràcter convivencial per a dones amb autonomia: 20 places.

b) Vivendes d’intervenció per a dones víctimes de violència de gènere i masclista: 54 places.

b) bis. Vivendes d’intervenció per a dones víctimes de violència de gènere i masclista d’especial vulnerabilitat: 21 places.

c) Vivendes per a dones víctimes de tràfic i prostitució: 12 places.

d) Centres de recuperació integral per a dones víctimes de violència de gènere i masclista: 101 places.

e) Centre d’emergències per a dones víctimes de violència de gènere i masclista: 12 places.

*Article 3. Duració del concert i vigència de la convocatòria*

1. El termini de vigència de la convocatòria s’iniciarà l’endemà de la publicació en el *Diari Oficial de la Generalitat Valenciana*, i finalitzarà el 31 de maig de 2027.

2. Els concerts socials que se subscriguen a l’empara d’esta convocatòria tindran caràcter plurianual amb una duració màxima de 2 anys, des de la data d’efectes fixada en la resolució de concessió i el document de formalització, i finalitzarà, en tot cas, el dia 31 de maig de 2027, sense perjuí d’una possible pròrroga.

3. El concert podrà prorrogar-se fins a un període de dos anys amb l’acord explícit de les parts mitjançant una o successives pròrrogues, per resolució de l’òrgan competent, sempre que concórreguen les circumstàncies que preveu el títol VII, del Decret 181/2017. La pròrroga estarà supeditada a l’existència de crèdit adequat i suficient en el pressupost de la Generalitat per a l’exercici que corresponga.

*Article 4. Cobertura de places i accés als servicis per les persones usuàries*

1. L’accés a les places concertades serà sempre a través del procediment i l’òrgan administratiu que designe l’administració concertant per a la seua ocupació.

2. Mitjançant una resolució de la direcció territorial competent en matèria de servicis socials s’assignaran les places concertades a la seua província a les dones i els menors que les acompanyen.

3. El centre concertat admetrà la dona sola o acompanyada de menors a càrrec seu.

4. No obstant el que disposa l’apartat 2, les persones que estiguen ja ateses en qualsevol dels centres en el moment de l’entrada en vigor dels acords socials subscrits sobre la base d’esta convocatòria, i que complisquen els requisits establits per a ser usuàries de l’acció concertada, podran continuar en la mateixa plaça.

**TÍTOL II**

**Del procediment de concertació**

CAPÍTOL I

*Requisits*

*Article 5. Sol·licitants*

1. Podran accedir al règim d’acció concertada per a la prestació de servicis en matèria de servicis socials en el sector d’atenció a dones víctimes de violència sobre la dona, les entitats d’iniciativa social que complisquen els requisits que establix l’article 6 d’esta convocatòria.

2. Es consideren entitats d’iniciativa social les fundacions, les associacions, les organitzacions de voluntariat i altres entitats sense ànim de lucre que realitzen activitats de servicis socials. Així mateix, es consideren incloses les societats cooperatives qualificades d’entitats sense ànim de lucre d’acord amb la seua normativa específica.

*Article 6. Requisits generals*

D’acord amb el que disposa l’article 7 del Decret 181/2017, podran accedir al règim d’acció concertada les entitats d’iniciativa social prestadores de servicis socials que complisquen els requisits següents:

a) Estar degudament inscrites en el Registre general dels titulars d’activitats, de servicis i centres de servicis socials de la Comunitat Valenciana, regulat pel Decret 59/2019, de 12 d’abril, del Consell, d’ordenació del Sistema Públic Valencià de Servicis Socials.

b) Comptar amb l’acreditació administrativa exigida per la normativa sectorial o complir els requisits de solvència tècnica que establix la disposició transitòria tercera del Decret 181/2017:

– Tindre una experiència mínima d’un any en l’atenció a persones i servicis en el sector de víctimes de violència sobre la dona. L’experiència podrà haver-se adquirit en qualsevol lloc del territori nacional, sempre que l’entitat estiga registrada per les autoritats competents d’una o diverses comunitats autònomes.

– Que la totalitat del personal que presta servicis dispose de la titulació, l’habilitació, l’homologació o la certificació de les capacitats professionals i formació adequada per a l’acompliment de les tasques a realitzar, establides en l’annex tècnic corresponent a cada un dels programes.

– Tindre almenys una tercera part del personal d’atenció directa de la plantilla del servici un grau d’experiència acreditada de, com a mínim, dos anys en el sector de víctimes de violència sobre la dona.

– Tindre almenys la mitat del personal d’atenció directa de la plantilla del servici una relació contractual de caràcter indefinit.

– Tindre l’establiment i les seues instal·lacions llicència d’obertura municipal, d’acord amb la legislació de règim local.

c) Estar al corrent en el pagament de les obligacions tributàries i de la Seguretat Social.

d) Disposar el centre d’autorització de funcionament, de caràcter definitiu, d’acord amb la normativa general de servicis socials i la normativa sectorial, amb anterioritat a la data final del termini de presentació de sol·licituds.

e) Acreditar o estar en condicions de disposar d’un certificat de qualitat del servici, expedit en data anterior a la finalització del termini de presentació de sol·licituds. Les entitats que no puguen acreditar este requisit estaran obligades a sotmetre’s a l’avaluació de la qualitat del seu centre o programa i presentar un certificat de qualitat homologat per alguna entitat acreditada en matèria d’avaluació de qualitat dels centres i servicis d’acció social (servicis socials), en el termini màxim d’un any des de la formalització del concert. En cas d’incompliment d’esta obligació en el termini establit, l’Administració podrà extingir el concert.

f) Acreditar la titularitat del centre (espai físic en el qual es presten els servicis) o la disponibilitat d’este per qualsevol títol jurídic vàlid per un període no inferior al de la vigència del concert, així com l’autorització de l’entitat o persona titular del local a on està situat el centre i/o es presten els servicis i mantindre-la durant tota la duració de l’acord d’acció concertada.

g) No estar incurs en les prohibicions que establix l’article 8 del mencionat Decret 181/2017, en particular, no podran concórrer ni participar en el procediment de selecció:

– Les entitats en les quals concórrega alguna de les circumstàncies que preveu l’article 13 de la Llei 38/2003, de 17 de novembre, general de subvencions, per a obtindre la condició de beneficiari o entitat col·laboradora.

– Les entitats que hagen sigut sancionades, per resolució ferma i definitiva en via administrativa, per dos o més faltes greus, o una falta molt greu, d’acord amb la normativa sectorial de servicis socials o del sector objecte d’acció concertada, durant els tres anys anteriors a la publicació de la convocatòria pública, o tindre una sanció en vigor per tancament temporal o definitiu del centre o el servici, en el moment de publicar-se esta.

CAPÍTOL II

*Iniciació del procediment*

*Article 7. Iniciació d’ofici*

El procediment de concertació s’inicia d’ofici, amb la publicació d’esta resolució en el *Diari Oficial de la Generalitat Valenciana*, i s’impulsarà d’ofici en tots els seus tràmits, respectant els principis generals de l’acció concertada que establix l’article 4 del Decret 181/2017.

*Article 8. Forma, termini i lloc de presentació de sol·licituds*

1. La sol·licitud de participació en el procediment de concertació s’efectuarà mitjançant el model que figura com a annex II (inclòs en el tràmit telemàtic de la seu electrònica), degudament formalitzat i subscrit electrònicament per la persona que tinga la representació de l’entitat titular del centre objecte del concert, juntament amb la documentació que establix l’article 9 d’esta resolució.

2. El termini de presentació de sol·licituds serà d’un mes, a partir de l’endemà de la publicació en el *Diari Oficial de la Generalitat Valenciana*, sense perjuí delque disposa el títol VI d’esta convocatòria.

3. Es presentarà una sol·licitud per cada centre les places del qual l’entitat oferix per a concert. Les places oferides hauran de coincidir amb algun dels mòduls indicats en l’article 20 d’esta convocatòria.

4. La presentació de sol·licituds i documentació annexa es realitzarà de manera telemàtica, i per a esta finalitat les entitats interessades utilitzaran el tràmit específic que estarà disponible en el Catàleg de servicis públics interactius de la Generalitat a través de la seu electrònica, en l’enllaç següent: <http://www.gva.es/va/proc23344>.

5. A l’efecte de participació en esta convocatòria, es considera que la mateixa subscripció de la sol·licitud general de participació en el concert social per les entitats susceptibles de ser beneficiàries, per si mateixes o per un representant, implica la capacitat jurídica i d’obrar necessària per a: sol·licitar l’oportú concert social, autoritzar la consulta de les dades incloses en la Plataforma Autonòmica d’Interoperabilitat, autoritzar la consulta interactiva de documentació.

6. L’autorització o no oposició a l’òrgan convocant es farà constar en la sol·licitud general de participació del concert, perquè este, de manera directa i per mitjans telemàtics:

– Comprove les dades fiscals identificatives de l’entitat sol·licitant, que estan en l’Agència Estatal d’Administració Tributària, i les dades d’identitat de la persona representant legal, mitjançant el sistema de verificació de dades d’identitat, segons establix el Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments gestionats per l’Administració de la Generalitat i el seu sector públic. No obstant això, si de les comprovacions efectuades resulta alguna discordança amb les dades facilitades en la sol·licitud, la persona que instruïsca el procediment quedarà facultada per a fer les actuacions procedents per a aclarir-la.

– Obtinga l’acreditació que afirme que l’entitat sol·licitant està al corrent en el compliment de les seues obligacions tributàries amb l’Agència Estatal d’Administració Tributària i amb la Hisenda de la Generalitat, i de les seues obligacions amb la Seguretat Social, previstes en l’article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s’aprova el reglament d’esta llei.

Si l’entitat sol·licitant s’oposa a les comprovacions o l’obtenció de les acreditacions referides o no les autoritza, segons el que s’establix en la sol·licitud general de participació del concert, haurà d’aportar: còpia del document d’identificació de l’entitat sol·licitant i/o de la persona representant legal i els certificats que acrediten el compliment de les obligacions referides o, si no està obligada a presentar les declaracions o els documents a què aquelles es referixen, acreditarà el seu compliment mitjançant una declaració responsable.

*Article 9. Documentació i informació que cal adjuntar a la sol·licitud*

1. Les entitats hauran de presentar, per a cada centre que sol·liciten en el procediment de concertació, la documentació següent:

a) Sol·licitud de participació en el concert social, d’acord amb el que preveu l’article huit d’esta convocatòria.

b) Certificat acreditatiu de l’acord adoptat per l’òrgan competent de l’entitat en el qual s’autoritze el representant legal a participar en el procediment de selecció i la sol·licitud del concert social.

c) Certificat d’estar al corrent de les obligacions tributàries amb la Hisenda estatal i autonòmica i de les obligacions amb la Seguretat Social, en cas que s’oposen a la consulta interactiva d’esta documentació o no l’autoritzen.

d) Declaració responsable de l’entitat de no estar incursa en cap causa de prohibició per a concertar (inclosa en la sol·licitud general de participació, apartat H, Declaracions responsables).

e) Projecte global d’intervenció del centre (annex III, inclòs en el tràmit telemàtic de la seu electrònica).

f) Relació de professionals i personal d’atenció directa amb què compta el centre en el moment de la sol·licitud, amb la indicació del nom i cognoms dels components, lloc de treball, titulació, tipus de relació laboral d’estos amb l’entitat titular, antiguitat, nombre d’hores diàries o setmanals de dedicació de cada un i funcions que realitzen (annex IV, inclòs en el tràmit telemàtic de la seu electrònica). En el cas que siga necessari adequar el personal dels centres per a poder concertar o en el cas de centres de nova creació, s’aportarà, a més, una declaració responsable de contractació del personal requerit per al funcionament correcte d’este recurs, així com una adscripció dels mitjans materials necessaris.

g) Declaracions responsables sobre clàusules socials (annex II, inclòs en el tràmit telemàtic de la seu electrònica).

h) Número de compte bancari la titularitat del qual es corresponga amb l’entitat sol·licitant, que haurà d’indicar-se en la sol·licitud de participació en el concert. En el cas que el compte bancari designat siga nou (no estiga donat d’alta prèviament en la Generalitat), s’haurà de donar d’alta a través de PROPER en l’enllaç següent:

<https://www.gva.es/va/inicio/procedimientos?id_proc=22265>.

i) Declaració responsable subscrita per la persona que té la representació de l’entitat, relativa al fet que tot el personal que presta el servici no ha sigut condemnat per sentència ferma per delictes de naturalesa sexual (inclosa en la sol·licitud general de participació, apartat H, Declaracions responsables).

j) Escriptura o document de constitució, de modificació, estatuts o acte fundacional, en què faça constar la finalitat de l’entitat.

k) Certificat acreditatiu d’experiència en l’atenció a dones i els seus fills i filles, així com la resta de la documentació acreditativa de la resta de requisits per a tindre en compte en la baremació.

l) Declaració responsable en què s’indique que el centre de servicis socials complix els requisits que establix l’article 54 del Decret 59/2019, de 12 d’abril, del Consell, d’ordenació del Sistema Públic Valencià de Servicis Socials i en la normativa que resulte aplicable per a la presentació del servici de servicis socials, així com que disposa de la documentació que l’acredita i que es compromet a mantindre el seu compliment durant el període de temps inherent a la presentació d’este servici (inclosa en la sol·licitud general de participació, apartat H, Declaracions responsables).

m) Certificat de qualitat del centre, o declaració responsable de disposar d’este en el termini d’un any des de l’inici del concert social.

2. Durant la fase d’instrucció l’Administració comprovarà d’ofici:

a) La inscripció de l’entitat sol·licitant en el Registre general de titulars d’activitats, de servicis i de centres de servicis socials de la Comunitat Valenciana, amb data d’inscripció en este, per a acreditar l’antiguitat.

b) La inscripció de l’autorització de funcionament del centre.

CAPÍTOL III

*Ordenació i instrucció del procediment*

*Article 10. Òrgan competent per a la tramitació i la instrucció del procediment. Esmena.*

1. La instrucció del procediment correspon al Comissionat per a la Lluita contra la Violència sobre la Dona. El Servici de Prevenció i Atenció a les Dones Víctimes de Violència sobre la Dona s’encarregarà de verificar la documentació presentada en el procediment i la seua baremació, així com l’avaluació tècnica.

2. Si la sol·licitud no reunix els requisits exigits o no s’acompanya de tots els documents que s’assenyalen en esta convocatòria, es requerirà a l’entitat que, en el termini de 10 dies, esmene la falta o adjunte els documents preceptius, amb la indicació que, si no ho fa, es considerarà que desistix de la petició, d’acord amb el que establix l’article 68.1 de la Llei 39/2015, d’1 d’octubre, del procediment administratiu comú de les administracions públiques.

3. Una vegada finalitzada la instrucció de tots els expedients, l’òrgan instructor elevarà a la Comissió d’Avaluació la relació d’entitats els centres de les quals complixen els requisits exigits per a concertar amb la proposta de puntuació.

*Article 11. Criteris de selecció i valoració d’entitats*

1. La valoració de les sol·licituds s’efectuarà atenent els següents criteris de selecció i valoració d’entitats:

a) Els anys d’experiència acreditada. En este apartat es considerarà l’experiència acreditada per part de l’entitat en la prestació de servicis d’atenció residencial a dones víctimes de violència sobre la dona. L’experiència en el cas de places per a víctimes de tràfic d’éssers humans s’acreditarà mitjançant la prestació de servicis en este àmbit especialitzat.

Este criteri es valorarà amb un màxim de 28 punts, a raó de 2 punts per any acreditat en servicis d’atenció residencial a dones víctimes de violència sobre la dona. En els períodes inferiors a un any, s’atorgarà una puntuació de 0,16 per cada mes complet. En el cas d’experiència en servicis d’atenció residencial a altres col·lectius de servicis socials, es valorarà amb 0,75 punts per any complet, i 0,06 punts per mes complet.

Els servicis o treballs efectuats s’acreditaran quan la destinatària siga una entitat del sector públic, per mitjà de certificats expedits o visats per l’òrgan competent. No serà necessari aportar estos certificats quan els servicis o els treballs s’hagen realitzat per a la conselleria competent en matèria de violència sobre la dona, i en este cas bastarà la mera relació d’estos treballs, i quan la destinatària siga un subjecte privat, mitjançant un certificat expedit per este o, a falta d’este certificat, mitjançant una declaració responsable de la persona representant de l’entitat de què es tracte.

b) La continuïtat en l’atenció o qualitat prestada. Es valorarà amb un màxim de 10 punts el grau de la continuïtat en l’atenció amb l’adequació de l’organització interna i les normes de funcionament a les necessitats de les usuàries i els seus fills i filles. Este apartat estarà referit a dos subapartats valorables de manera independent:

1r. Organització interna del centre i de l’equip professional, i programes de seguiment de l’organització interna: fins a 5 punts.

2n. Programes de seguiment de les normes de funcionament i de resolució de queixes i conflictes: fins a 5 punts.

c) Protocols de coordinació i col·laboració amb altres entitats públiques o privades, dirigits a la inserció sociolaboral de dones víctimes de violència sobre la dona. Si l’entitat sol·licitant disposa d’algun acord o conveni subscrit a este efecte s’atorgarà 2 punts per acord o conveni firmat, fins a un màxim de 10 punts. Este aspecte s’acreditarà mitjançant una declaració responsable del representant de l’entitat i una còpia de l’acord de col·laboració.

d) Bones pràctiques socials i de gestió de personal, en relació amb les clàusules socials de creació d’ocupació per a persones amb dificultats, plans d’igualtat entre dones i hòmens, i altres de caràcter social, especialment establides en l’execució de les prestacions objecte de l’acció concertada. Este criteri es valorarà amb un màxim de 12 punts, atenent els subapartats següents:

1r. Tindre incorporat personal amb discapacitat en l’entitat que haja d’executar l’acord d’acció concertada en percentatge superior a la quota legalment establida:

Més del 3 %, 4 punts.

Més del 2,5 %, 2 punts.

Més del 2 %, 1 punt.

2n. Tindre establit un pla d’igualtat entre dones i hòmens, que assegure la igualtat entre dones i hòmens i l’eventual millora dels mínims en matèria d’igualtat i de conciliació laboral que establix la Llei orgànica 3/2007, de 22 de març, per a la igualtat efectiva de dones i hòmens, i la normativa autonòmica (màxim a obtindre en este apartat: 4 punts):

– Si es tracta d’entitats no obligades a disposar del referit pla d’igualtat d’acord amb l’article 45 de la Llei orgànica 3/2007, de 22 de març, per a la igualtat efectiva de dones i hòmens: 4 punts.

– Si es tracta d’entitats obligades a disposar del referit pla d’igualtat d’acord amb l’article 45 de la Llei orgànica 3/2007, de 22 de març, per a la igualtat efectiva de dones i hòmens, quan tinguen el pla visat i vigent: 4 punts.

3r. Tindre incorporades dones víctimes de violència sobre la dona o en situació de risc d’exclusió social, en l’entitat que haja d’executar l’acord d’acció concertada:

Més del 3 %, 4 punts.

Més del 2,5 %, 2 punts.

Més del 2 %, 1 punt.

e) Supervisió de l’equip professional del centre, realitzada per personal extern especialitzat en motivació i cohesió grupal en l’àrea de la dona i la violència sobre la dona amb experiència de 300 hores, acreditada mitjançant una declaració responsable, sempre que s’oriente a la millora permanent de l’organització, el funcionament del centre i la qualitat de l’atenció psicosocial que reben les dones i els menors residents (fins a 10 punts):

– 6 hores mensuals de supervisió: 10 punts.

– 4 hores mensuals de supervisió: 4 punts.

– 2 hores mensuals de supervisió: 2 punts

f) Activitats complementàries.Servici complementari realitzat per personal externi especialitzat dirigit a la recuperació i/o la millora del benestar de les dones i els seus fills i filles menors. Es valorarà la implantació d’un servici de, com a mínim, 2 hores setmanals per a totes les persones usuàries que vullguen participar voluntàriament durant tota l’execució del concert. Els costos addicionals de material necessari per a l’execució d’estos tallers, així com el personal específic addicional que es necessite seran a càrrec de l’entitat concertant. Es valoraran amb 10 punts les activitats que redunden en l’eficàcia i la qualitat del servici:

1r. Activitats extraescolars i de reforç per a menors, desenrotllades per persones expertes externes a l’equip: fins a 5 punts.

2n. Tallers d’habilitats socials, alfabetització digital i tècniques de busca d’ocupació, entre altres, dirigits a les dones: fins a un màxim de 5 punts.

g) Prestacions de servicis de cuina i neteja amb recursos propis:

Es valorarà amb fins a 10 punts la prestació d’estos servicis amb personal propi del centre, tal com preveu l’article 87 j del Decret 27/2023, de 10 de març, del Consell, pel qual es regulen la tipologia i el funcionament dels centres, els servicis i els programes de servicis socials, i la seua ordenació dins de l’estructura funcional, territorial i competencial del Sistema Públic Valencià de Servicis Socials (d’ara en avant, Decret 27/2023, de 10 de març):

1r. Servici de cuina prestat amb recursos propis: 5 punts.

2n. Servici de neteja prestat amb recursos propis: 5 punts.

2. La puntuació mínima per a accedir al règim d’acció concertada s’establix en 45 punts. D’acord amb estos criteris de selecció, podrà exigir-se més puntuació per a adoptar acords d’acció concertada, quan resulte necessària en funció de les limitacions pressupostàries o del nombre o característiques de les prestacions susceptibles de concert. En estos casos, s’establirà la corresponent proposta de concert amb les entitats que resulten amb més puntuació, fins a cobrir l’import de la consignació pressupostària existent.

3. En cas que es produïsca un empat de puntuació per part de dos entitats, s’atorgarà preferència a les que hagen obtingut més puntuació en l’apartat 1.a d’este article i, en cas que este persistisca, es prendrà com a criteri de desempat la data (dia i hora) de la presentació de la sol·licitud, i tindrà prioritat la presentada amb més antelació.

*Article 12. Comissió d’avaluació*

1. Per a avaluar les sol·licituds presentades, es crea una comissió d’avaluació, els membres de la qual seran designats per la persona titular del Comissionat per a la Lluita contra la Violència sobre la Dona i que estarà integrada per:

a) Presidència:

– Titular: la persona titular de la Subdirecció General del Comissionat per a la Lluita contra la Violència sobre la Dona.

– Suplent: una persona amb rang de Direcció de Servici del Comissionat per a la Lluita contra la Violència sobre la Dona.

b) Vocalies:

– Una persona amb rang d’Unitat del Comissionat per a la Lluita contra la Violència sobre la Dona.

– Dos tècnics o tècniques del Comissionat per a la Lluita contra la Violència sobre la Dona.

– Les persones titulars de les direccions territorials competents en matèria de servicis socials, que podran delegar en personal tècnic de la Direcció Territorial assignat a l’àrea que gestione dona.

c) Secretaria: un tècnic o tècnica del Comissionat per a la Lluita contra la Violència sobre la Dona, que actuarà amb veu, però sense vot.

2. La Comissió d’Avaluació, com a òrgan col·legiat, exercirà les seues funcions, de conformitat amb el que preveu la Llei 40/2015, d’1 d’octubre, de règim jurídic del sector públic

3. En la composició de la Comissió d’Avaluació es garantirà la presència equilibrada d’hòmens i dones, de conformitat amb el que disposa l’article 17.2 del Decret 181/2017.

*Article 13. Proposta de resolució*

1. La Comissió d’Avaluació elaborarà una relació ordenada de participants en el procediment de selecció, en la qual deixarà constància de la situació de cada expedient, amb la indicació expressa els que no han sigut valorats per no complir requisits i la puntuació dels expedients valorats d’acord amb els criteris de valoració que establix l’article 11.

2. Amb base a esta relació, la Comissió d’Avaluació elevarà una proposta de resolució a la persona titular del Comissionat per a la Lluita contra la Violència sobre la Dona d’acord amb el contingut de l’acta subscrita, en la qual haurà de determinar-se el nombre de places a concertar amb cada entitat d’iniciativa social. En la mateixa proposta de resolució es deixarà constància de les places oferides per les entitats i que és procedent denegar el concert, i caldrà motivar la causa: per no complir requisits, per no haver superat la puntuació mínima establida en la convocatòria o per estar imposada per la limitació de crèdits pressupostaris.

CAPÍTOL IV

*Finalització del procediment de selecció*

*Article 14. Resolució de concessió*

1. Correspon a la persona titular del Comissionat per a la Lluita contra la Violència sobre la Dona, a proposta de la comissió d’avaluació, i tenint en compte les disponibilitats pressupostàries existents, resoldre sobre la concessió o la denegació dels concerts socials.

2. El termini màxim per a resoldre i publicar la resolució serà de sis mesos a comptar de l’endemà de la publicació d’esta convocatòria en el *Diari Oficial de la Generalitat Valenciana*.

3. Transcorregut el termini establit en l’apartat anterior sense que s’haja publicat una resolució expressa, les persones interessades podran considerar desestimades les sol·licituds per silenci administratiu, als efectes que preveu l’article 25.1a de la Llei 39/2015, d’1 d’octubre, de procediment administratiu comú de les administracions públiques, tot això, sense perjuí que subsistisca l’obligació legal de l’Administració de resoldre expressament.

4. La resolució especificarà, respecte de les entitats d’iniciativa social que no acrediten el requisit de comptar amb un certificat de qualitat del centre, la seua obligació de sotmetre’s a l’avaluació de qualitat del centre en el termini que establix l’article 9.1 m, i presentar un certificat de qualitat homologat per alguna entitat acreditada en matèria d’avaluació, i l’Administració podrà extingir el concert si no es complix esta obligació en el termini establit.

5. Resolt el procediment, en el cas que hi haja places sense concertar, les entitats socials interessades podran presentar sol·licitud de concert fins a cobrir el total de places convocades, sempre que es reunisquen els requisits establits en esta convocatòria.

*Article 15. Contingut de la resolució en relació amb les places concertades*

1. Les places concertades establides en la resolució de concessió, que hauran de coincidir amb les indicades per als diferents mòduls econòmics de l’article 20 segons la tipologia de centre, quedaran a la disposició de la conselleria competent en matèria de servicis socials des de la data que es fixe en esta.

2. L’import de l’anualitat del concert es determinarà, per a cada centre en què s’establisca la reserva i l’ocupació de part o la totalitat de places dels centres d’atenció a dones víctimes de violència sobre la dona, en funció del nombre de places concertades, el mòdul econòmic aplicable i nombre de dies de prestació del servici.

Article 16. Mitjans de notificació i publicació

1. De conformitat amb el que establix l’article 45.1b de la Llei 39/2015, d’1 d’octubre, de procediment administratiu comú de les administracions públiques, l’òrgan instructor publicarà els requeriments d’esmena en la web de la Vicepresidència Primera i Conselleria de Servicis Socials, Igualtat i Vivenda en l’enllaç següent:

<https://inclusio.gva.es/va/web/comissionat-lluita-violencia/inici>.

2. La resolució del procediment es publicarà en el *Diari Oficial de la Generalitat Valenciana*, i tindrà efecte de notificació a les persones interessades, d’acord amb el que disposa l’article 45 de la Llei 39/2015, d’1 d’octubre, del procediment administratiu comú de les administracions públiques.

3. Sense perjuí d’això, la resolució es notificarà a les entitats sol·licitants, en l’adreça electrònica que faciliten en la sol·licitud corresponent.

*Article 17. Recursos*

Contra la resolució del procediment, que posa fi a la via administrativa, es podrà interposar potestativament un recurs de reposició davant del mateix òrgan que dicta l’acte en el termini d’un mes, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé podrà interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l’endemà de la publicació en el *Diari Oficial de la Generalitat Valenciana*, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjuí que puga interposar-se qualsevol altre que s’estime procedent.

CAPÍTOL V

*Formalització dels concerts*


*Article 18. Condicions prèvies a la formalització*

Amb caràcter previ a la subscripció del concert social, l’entitat haurà d’aportar en l’enllaç

<https://www.gva.es/va/inicio/procedimientos?id_proc=23095>:

a) Liquidació vigent de l’impost d’activitats econòmiques o document que acredite la seua exempció.

b) Pòlissa d’assegurança i rebut que acredite el pagament de la pòlissa en vigor, que haurà de cobrir els riscos que establix la disposició addicional octava del Decret 181/2017, així com de l’assegurança de responsabilitat civil que cobrisca els danys causats per accions del personal i de les persones usuàries dels centres concertats.

*Article 19. Formalització del concert social*

1. Els concerts socials, producte dels acords d’acció concertada, es formalitzaran en document administratiu, dins del termini de trenta dies a comptar de l’endemà de la publicació de la resolució del procediment de concertació, atenent el que establix l’article 21.1 del Decret 181/2017.

2. En el referit document de concert es faran constar, de manera expressa, els drets i obligacions de les parts, el nombre de places i la tipologia dels servicis concertats, el règim econòmic (finançament per part de l’Administració, l’import del mòdul o mòduls econòmics unitaris corresponents al cost de les places i l’import anual), la forma de pagament, la duració, la possibilitat de pròrrogues i les causes d’extinció d’este.

Així mateix, haurà de deixar constància del requisit de certificació de qualitat, en els termes que preveu l’article 6 e d’esta convocatòria.

3. El concert subscrit entre l’Administració i l’entitat d’iniciativa social arreplegarà en un únic document totes les places i els centres concertats, amb el finançament corresponent, de manera singularitzada a les diferents unitats o centres concertats de l’entitat.

4. El concert social serà subscrit, en representació de l’administració concertant, per la persona titular del Comissionat per a la Lluita contra la Violència sobre la Dona.

Una vegada formalitzat, s’anotaran d’ofici en la secció corresponent del Registre general de titulars d’activitats, de servicis i centres de servicis socials de la Comunitat Valenciana.

5. El document administratiu en què es formalitze el concert social podrà elevar-se a escriptura pública quan ho sol·licite el titular del centre concertat, i seran, en este cas, a càrrec seu els gastos derivats de l’atorgament.

**TÍTOL III**

**Finançament de l’acció concertada**

*Article 20. Mòduls econòmics. Càlcul de l’import de l’anualitat del concert social*

1. El finançament de les places concertades per la Generalitat, a què es referix esta convocatòria, s’efectuarà d’acord amb els mòduls econòmics (euros / plaça / dia) fixats per a cada centre.

2. El quadro de mòduls que s’ha d’aplicar, segons la tipologia del centre, és el següent:

a) Centres residencials de caràcter convivencial de suport limitat, modalitat dones amb autonomia:

|  |  |  |
| --- | --- | --- |
| *PLACES* | 6 | 7 |
| *MÒDUL PLAÇA/DIA* | 96,92 € | 85,94 € |

b) Vivendes d’intervenció per a dones víctimes de violència de gènere i masclista:

|  |  |
| --- | --- |
| *PLACES* | 9 |
| *MÒDUL PLAÇA/DIA* | 96,84 € |

b) Bis. Vivendes tutelades d’intervenció per a dones víctimes de violència de gènere i masclista que presenten especial vulnerabilitat:

|  |  |  |
| --- | --- | --- |
| *PLACES* | 5 | 6 |
| *MÒDUL PLAÇA/DIA* | 260,47 € | 220,39 € |

c) Vivendes per a dones víctimes de tràfic i prostitució:

|  |  |  |
| --- | --- | --- |
| *PLACES* | 5 | 7 |
| *MÒDUL PLAÇA/DIA* | 217,10 € | 160,76 € |

d) Centres de recuperació integral per a dones víctimes de violència de gènere i masclista:

|  |  |  |  |  |
| --- | --- | --- | --- | --- |
| *PLACES* | 12 | 14 | 23 | 26 |
| *MÒDUL PLAÇA/DIA* | 169,42 € | 148,08 € | 121,64 € | 109,91 € |

e) Centre d’emergències per a dones víctimes de violència de gènere i masclista:

|  |  |
| --- | --- |
| *PLACES* | 12 |
| *MÒDUL PLAÇA/DIA* | 173,40 € |

3. Els mòduls establits cobrixen la totalitat dels costos variables, fixos i permanents de prestació de cada tipus de servici, sense incloure el benefici industrial, i comprenen el cost de tots els servicis exigibles de prestació obligatòria que ha de prestar el centre inclòs qualsevol tipus d’impost, d’acord amb la normativa vigent, i que ha d’abonar l’administració concertant.

4. El finançament de les places objecte de concert s’efectuarà sempre d’acord ambl mòdul establit per a la tipologia del recurs i en funció de les places concertades.

5. El finançament per places no efectivament ocupades, per causa aliena a l’entitat, serà el 80 % del corresponent al mòdul establit per a la tipologia del centre de què es tracte. A l’efecte de pagament, també s’entendrà que la plaça no està efectivament ocupada en el cas d’absència justificada de la dona o menors residents en un centre concertat, per temps superior a 24 hores.

6. En el supòsit de pròrroga dels acords d’acció concertada es revisaran els mòduls econòmics per a garantir l’equilibri econòmic entre la compensació i els gastos finançables. La modificació dels mòduls s’haurà de publicar en el *Diari Oficial de la Generalitat Valenciana*.

*Article 21. Prohibició de cobrament a persones usuàries*

El centre concertat no podrà cobrar a les usuàries cap quantitat per liquidació d’estada o per qualsevol altra prestació que calga atendre en virtut del concert, i això serà causa de resolució del concert.

*Article 22. Justificació de la prestació del servici*

Les entitats firmants dels concerts estaran obligades a justificar la prestació del servici i el compliment de les obligacions derivades del concert per al seu abonament. A este efecte, hauran de presentar en l’enllaç

<https://www.gva.es/va/inicio/procedimientos?id_proc=23238>, amb caràcter mensual, en els cinc primers dies del mes següent, la documentació següent:

a) Relació de persones usuàries ateses amb la indicació del nom (només la inicial) i els cognoms d’esta, i, quan siga procedent, les dates d’alta i baixa, subscrita per la persona titular del centre o la persona que actue en representació d’esta (annex V inclòs en el tràmit telemàtic de la seu electrònica)

b) Certificat de la persona titular de la direcció o coordinació del centre, que acredite que s’ha prestat el servici d’acord amb les obligacions que establix el concert i, si és el cas, el nombre de places no ocupades, per causa aliena a l’entitat.

*Article 23. Pagament del cost del concert social*

1. La direcció territorial competent en violència sobre la dona de la província a on se situe el centre tramitarà mensualment, amb una justificació prèvia de l’entitat concertada en els termes que descriu l’article anterior, el reconeixement de l’obligació del cost del servici concertat que comporta la proposta de pagament corresponent, d’acord amb els mòduls econòmics fixats en la convocatòria i el corresponent document de formalització, d’acord amb les places efectivament ocupades i no ocupades durant el mes anterior, després de la presentació de la factura corresponent, de conformitat amb el que establix el Reial decret 1619/2012, de 30 de novembre, pel qual es regulen les obligacions de facturació (BOE núm. 289, de 01.12.2012). La factura i la documentació que l’acompanye es presentarà a través de FACE en l’enllaç següent: <https://face.gob.es/es>.

2. L’abonament del cost del concert s’efectuarà, mitjançant transferència bancària, al compte específic per a concerts socials designat per l’entitat corresponent.

3. D’acord amb el que disposa l’article 44.1, lletra c, apartat 3, de la Llei de pressupostos de la Generalitat per a l’exercici 2024, prorrogada segons el que establix el «Decret 193/2024, de 23 de desembre, del Consell, pel qual s’establixen els criteris aplicable de la pròrroga automàtica dels pressupostos de la Generalitat per a 2024, fins a l’entrada en vigor dels pressupostos per a 2025», el lliurament de les línies de subvenció destinades a finançar els concerts per a la prestació de servicis socials per entitats d’iniciativa social es realitzarà mensualment, d’acord ambls mòduls econòmics fixats en la convocatòria i el nombre de places i/o actuacions concertades en el corresponent concert social. El pagament de les mensualitats es lliurarà a mes vençut amb la presentació de la relació nominal de persones ateses, places concertades no ocupades, si és el cas, i/o actuacions realitzades, conformades per l’òrgan competent. El lliurament corresponent al mes de desembre es lliurarà de manera anticipada amb la relació nominal de persones ateses i places no ocupades a data 1 de desembre, o l’estimació de les actuacions que preveuen realitzar en este mes, sense perjuí de les regularitzacions corresponents, que s’efectuaran, en tot cas, abans del 31 de gener de l’exercici següent, i que implicaran l’exigència, si és el cas, de reintegrament dels imports percebuts indegudament.

4. El pagament del cost del concert social per plaça concertada estarà supeditat al compliment de les entitats de presentar la justificació corresponent indicada en l’article 22 d’esta resolució.

*Article 24. Comprovació i control del gasto*

1. L’òrgan competent de cada direcció territorial comprovarà la veracitat de les dades aportades i si hi ha alguna incidència o reclamació relativa a l’atenció a les persones usuàries, sempre que esta s’haja atés adequadament o es trobe en termini pendent de resolució, per a donar conformitat, a la documentació.

2. L’entitat titular del centre haurà de remetre per via telemàtica en l’enllaç

<https://www.gva.es/va/inicio/procedimientos?id_proc=23454>, fins al 31 de gener següent a cada un dels exercicis en què estiga en vigor l’acord d’acció concertada i, si és el cas, les pròrrogues, una memòria justificativa de les accions i les actuacions realitzades i del compliment de les condicions establides en el concert social, en la qual s’inclourà el resum econòmic de l’exercici. Si no es realitza l’enviament en la data establida, es requerirà a l’entitat que en el termini improrrogable de 10 dies entregue la documentació.

En la memòria justificativa es faran constar, com a contingut mínim, els aspectes següents:

– Entitat, denominació del servici i nombre de places concertades.

– Persones ateses: nombre de persones ateses i característiques de les persones usuàries (data de naixement i altres circumstàncies que es puguen considerar rellevants).

– Objectius i activitats realitzades.

– Avaluació dels servicis prestats.

– Resultats de la valoració del servici segons les enquestes realitzades per les usuàries.

– Conclusions respecte dels objectius i l’avaluació.

– Resum econòmic de l’exercici, d’acord amb el model que estarà disponible en el tràmit telemàtic de la seu electrònica (annex VI).

3. L’entitat titular del centre està obligada a conservar les factures i els documents justificants dels gastos, per un període de quatre anys, per al control econòmic i financer.

**TÍTOL IV**

**Execució dels concerts**

*Article 25. Obligacions de l’administració concertant*

Constituïxen obligacions de la Vicepresidència Primera i Conselleria de Servicis Socials, Igualtat i Vivenda, com a administració concertant, les següents:

a) Reconéixer l’obligació, que comporta la proposta de pagament, a l’entitat titular dels servicis concertats, mensualment, de l’import del concert d’acord ambls mòduls econòmics fixats en l’annex de condicions tècniques i en el document de formalització del concert social.

b) Resoldre mitjançant un acte administratiu exprés les altes de persones usuàries, que hauran d’accedir al servici, així com qualsevol circumstància, baixa o trasllat, que es produïsca en relació amb el servici concertat.

c) Facilitar a l’entitat titular del centre tota la informació disponible relativa a la futura usuària en el moment d’ingrés en el centre, sense perjuí de l’obligació de la seua actualització durant la seua estada, que correspondrà a l’entitat titular del centre.

d) Comunicar a l’entitat titular del centre concertat, amb antelació suficient, qualsevol circumstància que afecte les condicions del concert subscrit.

e) Dictar les directrius tècniques i les instruccions necessàries per al desenrotllament de l’activitat, assegurar la qualitat del servici i que es proporcione a les usuàries el recurs més idoni a la seua situació i circumstàncies personals, dins d’un entorn social adequat.

*Article 26. Obligacions del titular dels centres concertats*

1. Sense perjuí de les obligacions establides en les normes aplicables, són obligacions de les entitats titulars dels programes concertats, a conseqüència de l’acord d’acció concertada i formalització del concert:

a) Posar a la disposició de l’administració concertant el nombre de places previstes en el concert, així com admetre al servici totes les persones usuàries que li designe la conselleria competent en servicis socials.

b) Mantindre els requisits i les ràtios de personal en relació amb les prestacions i el nombre de persones ateses, segons la tipologia de cada centre establida en esta convocatòria, durant el període de vigència del concert.

c) Prestar el servici gratuïtament a les persones, de manera que no pot percebre una quantitat que, directament o indirectament, supose una contrapartida econòmica pels servicis objecte del concert.

d) Fer constar en la seua documentació, juntament amb la denominació de l’entitat o el centre, la condició de centre concertat, integrat en el Sistema Públic Valencià de Servicis Socials, en el termini màxim de quinze dies des de la formalització del concert social, de conformitat amb el que establix la disposició addicional novena del Decret 181/2017, de 17 de novembre, del Consell.

e) Complir, en tot moment, les condicions tècniques a les quals se subjecta el concert i mantindre els nivells de qualitat en la prestació assistencial.

f) Adoptar les mesures adequades per a establir un sistema intern àgil de recepció, seguiment i resolució de les queixes i les reclamacions que puguen presentar les persones usuàries.

g) Complir i seguir les instruccions i les directrius tècniques que formulen els òrgans competents de la conselleria per al desenrotllament de l’activitat i garantir la prestació adequada del servici, així com assistir a les reunions periòdiques que convoque la direcció territorial corresponent.

h) Disposar d’un òrgan de participació del centre i mantindre un règim de funcionament amb participació i representació per part de l’entitat, professionals i persones usuàries o els seus representants legals, segons establisca la normativa sectorial.

i) Tindre almenys la mitat del personal d’atenció directa de la plantilla del centre amb una relació contractual de caràcter indefinit.

j) Comunicar a la corresponent direcció territorial, amb antelació suficient, qualsevol variació de la plantilla del personal adscrit a la prestació del servici, mitjançant un escrit en el qual figure la data d’esta variació i les causes que la motiven. Quan la variació supose la incorporació de nou personal, estarà condicionada al fet que este complisca els requisits exigits en el concert.

k) Cobrir amb personal les vacacions, les excedències i els permisos o les baixes laborals de duració superior a 3 dies.

l) El centre o la vivenda haurà de disposar en tot moment una persona que assumisca la responsabilitat, davant de qualsevol incidència que es produïsca. Per això, en absència de la directora o la coordinadora, l’entitat sempre haurà de determinar la persona que assumix la responsabilitat del centre, entre el personal de la plantilla del centre.

m) Posar a la disposició de la persona responsable del centre o la vivenda un telèfon mòbil de contacte.

n) Presentar una memòria anual justificativa de les accions, les actuacions i el compliment de les condicions que s’establixen en el concert social segons el que estipula l’article 24 d’esta convocatòria.

o) Presentar un informe d’auditoria externa dels seus comptes en el qual conste l’aplicació del finançament rebut per part de l’entitat en concepte d’abonament derivat de l’acord d’acció concertada.

p) Disposar d’un pla d’emergència i evacuació del centre, d’acord ambl que dispose la legislació vigent, amb l’obligació d’implantar-lo, així com d’actualitzar-lo i adequar-lo quan siga necessari.

q) Establir l’horari del personal professional de manera que possibilite la millor atenció a les dones i els menors que les acompanyen, i compatibilitzar la seua atenció amb els horaris escolars i/o laborals, si és el cas. Per a això, els horaris seran de jornada partida i amb presència els caps de setmana quan siga necessari per a prestar l’atenció integral a les usuàries i menors.

r) Desenrotllar la formació permanent del personal professional del centre, respecte de la seua comesa específica d’atenció tant a les dones víctimes de violència sobre la dona com als menors i les menors que les acompanyen. En este sentit, l’entitat concertada elaborarà un pla de formació bianual dirigit al personal professionals que presten servici en el centre, que continga els mòduls formatius, la duració i el calendari d’impartició, que presentarà dins dels dos primers mesos des de la formalització del concert social, per a la seua aprovació pel Comissionat per a la Lluita contra la Violència sobre la Dona, amb còpia a les direccions territorials. La formació impartida en igualtat i violència sobre la dona no podrà ser inferior a 40 hores anuals per professional per al personal de l’equip d’intervenció, assegurant que cada persona assistix almenys a un curs de reciclatge d’un mínim de 20 hores en matèria de violència de sobre la dona, i, per a la resta de personal, de 15 hores anuals per persona. Així mateix, el personal haurà d’assistir als cursos formatius relacionats amb les funcions que té encomanades que siguen programats pel Comissionat per a la Lluita contra la Violència sobre la Dona.

s) Disposar d’equips informàtics amb accés a internet que garantisquen la utilització de l’aplicació informàtica corporativa CENTRES DONA (CDONA) per al seguiment dels expedients de les usuàries, o els elements necessaris per a la gestió de dades.

t) Establir i programar per a cada usuària i per als xiquets, xiquetes i adolescents que les acompanyen, un pla d’atenció individual. Les direccions territorials podran accedir en qualsevol moment als plans d’atenció individual elaborats pel centre.

u) Tindre establida o prevista una programació d’activitats, subjecta a aprovació d’òrgans de participació per a la prestació dels servicis, amb la periodicitat adequada i sistemes de seguiment dels acords.

2. Com a condicions tècniques obligatòries, l’entitat concertant haurà de:

a) Subscriure les pòlisses d’assegurança que enumeren l’article 11.2 i la disposició addicional octava del Decret 181/2017, segons la redacció donada pel Decret 188/2021, de 26 de novembre, del Consell, que hauran de cobrir:

– Responsabilitat civil que cobrisca els danys causats a tercers per les accions del personal i de les persones usuàries del programa concertat, amb una cobertura màxima per sinistre de 30.050,61 euros i de 150.000 euros per anualitat.

– Assegurança col·lectiva d’accidents que s’estenga al personal de l’entitat concertant en el desenrotllament de la seua comesa com a empleats del programa concertat, preveent els riscos següents: – Defunció, amb una cobertura mínima de 30.000 euros. – Incapacitat permanent, siga parcial o absoluta, amb una cobertura mínima de 60.000 euros per sinistre i de 120.000 euros per any d’assegurança.

– Assistència sanitària i/o farmacèutica en cas d’accident patit pels assegurats i assegurades i sense més exclusions que les previstes legalment i les previstes comunament per les companyies asseguradores.

Per a tindre la condició d’assegurat serà suficient que la persona forme part dels col·lectius esmentats, per la qual cosa, a efectes contractuals, la condició d’assegurat haurà d’obtindre’s des del mateix moment en què es produïsca la pertinença. En el cas concret de persones menors d’edat, per a obtindre la condició d’assegurat resultarà preceptiva l’autorització per escrit dels seus representants legals.

El registre de persones usuàries del programa concertat i el del personal empleat de l’entitat concertant quedarà a la disposició de l’entitat asseguradora per a realitzar qualsevol comprovació a este efecte.

Si la mateixa entitat resulta adjudicatària de més d’un lot i la pòlissa d’assegurança és única per a esta entitat, esta haurà de presentar el rebut de pagament de prima d’assegurança desglossat en el qual conste que la cobertura abasta els diferents lots concertats, amb la indicació del domicili i el nom de cada un dels programes.

b) Adoptar totes les mesures necessàries per a complir les obligacions de protecció de dades de les persones usuàries, d’acord amb el que establix la disposició addicional onzena del Decret 181/2017.

c) Garantir el deure de reserva del seu personal.

d) Comunicar a la secció corresponent de la direcció territorial, en el termini màxim de 24 hores, per qualsevol mitjà escrit o telemàtic, les incidències greus produïdes durant l’estada de la persona en el centre.

3. Les entitats estan obligades a complir la legislació laboral vigent i les obligacions que comporta el conveni col·lectiu aplicable sectorial. Així com els possibles acords salarials que es produïsquen amb posterioritat als existents en el moment de publicar-se la convocatòria.

4. Facilitar la funció inspectora per part dels Servicis d’Inspecció de Servicis Socials i assumir les actuacions de control financer que corresponga a la Intervenció General de la Generalitat.

5. Les entitats firmants dels concerts estaran obligades a justificar la prestació del servici i el compliment de les obligacions derivades del concert, i el pagament de l’acció concertada estarà supeditat a esta justificació.

6. Les entitats d’iniciativa social hauran de presentar en l’enllaç

<https://www.gva.es/va/inicio/procedimientos?id_proc=23161>  dins dels quinze primers dies des de la formalització de l’acord acció concertada, o des de la incorporació de nou personal, els documents següents:

– Els contractes laborals del personal adscrit a la prestació del servici i els documents que acrediten el compliment dels requisits de titulació exigits per a cada lloc.

– El certificat negatiu del Registre central de delinqüents sexuals i de tràfic d’éssers humans, de tot el personal adscrit a la prestació del servici. En el cas que un treballador o treballadora siga condemnat per algun d’estos delictes de manera sobrevinguda, incomplint el requisit indicat anteriorment, l’entitat haurà de substituir-lo de manera immediata.

*Article 27. Informe d’auditoria externa, memòria econòmica i memòria d’actuacions*

1. D’acord amb l’apartat j de l’article 11.1 del Decret 181/2017, les entitats titulars de programes concertats hauran de presentar en l’enllaç <https://www.gva.es/va/inicio/procedimientos?id_proc=23173>  un informe d’auditoria externa dels seus comptes, en el qual conste l’aplicació del finançament rebut per part de l’entitat en concepte d’abonament derivat de l’acord d’acció concertada.

2. L’entitat es comprometrà, mitjançant una declaració responsable, a presentar el compte justificatiu i l’informe d’auditoria externa una vegada finalitzat el concert social. L’auditoria, que es referirà a la totalitat del període de vigència de l’acord d’acció concertada, haurà de presentar-se en el termini màxim de 3 mesos des de la seua finalització. L’informe haurà d’emetre’l un auditor de comptes inscrit com a exercent en el Registre oficial d’auditors de comptes dependent de l’Institut de Comptabilitat i Auditoria de Comptes.

3. En els supòsits de pròrroga dels acords d’acció concertada haurà de realitzar-se una auditoria sobre el període total de les pròrrogues, en els mateixos termes establits per al període inicial de vigència dels acords citats.

4. L’auditoria comprendrà únicament els comptes de l’entitat que es corresponguen amb l’acció concertada. No obstant això, com que estos comptes queden inclosos en l’activitat econòmica completa de l’entitat, esta podrà aportar també els seus comptes anuals, amb l’especificació en un document independent dels apartats que es referixen a l’acció concertada.

5. L’entitat estarà obligada a posar a la disposició de l’auditor de comptes tots els llibres, els registres i els documents que li siguen exigibles en aplicació del que disposa l’apartat f de l’article 14.1 de la Llei general de subvencions, així com a conservar-los per a les actuacions de comprovació i control previstes en la llei.

6. L’informe d’auditoria haurà d’acompanyar-se amb una memòria econòmica referida al mateix període que este informe i que, com a mínim, inclourà la informació següent:

– Una relació classificada dels gastos i inversions de l’activitat, amb la identificació del creditor i del document, el seu import, la data d’emissió i, si és el cas, la data de pagament.

– Una relació detallada d’altres ingressos o subvencions que hagen finançat l’activitat amb la indicació de l’import i la seua procedència.

– Si és el cas, la carta de pagament de reintegrament en el supòsit de romanents no aplicats, així com dels interessos derivats d’estos.

*Article 28. Qualitat dels servicis: actuacions de control i seguiment*

En virtut de l’acord d’acció concertada, amb la finalitat de garantir en tot moment l’atenció i la qualitat del servici durant el període d’execució del concert, el centre haurà de:

a) Elaborar un pla d’atenció individual de cada persona usuària, amb la seua valoració i seguiment per l’equip professional del centre.

b) Disposar d’un sistema periòdic d’obtenció de la satisfacció de les usuàries respecte de l’atenció rebuda.

c) Avaluar els resultats i els servicis prestats.

*Article 29. Contractació d’activitats accessòries amb terceres persones*

1. S’establixen com a activitats que, pel seu caràcter accessori, poden contractar-se amb terceres persones:

a) Servici de manutenció i de neteja.

b) Les activitats que corresponguen a prestació de servicis professionals, que no requerisquen exclusivitat o que tinguen naturalesa de servicis generals, que siguen necessàries per a cobrir les necessitats d’atenció integral o execució del servici.

2. Quan estes activitats accessòries s’estiguen realitzant ja amb terceres persones, abans de l’inici del procediment de concertació, l’entitat haurà de posar-ho de manifest en este procediment, i facilitarà la informació mitjançant una declaració responsable.

3. L’entitat podrà contractar amb terceres persones un percentatge màxim del 20 % de l’import total del cost de concert. En este percentatge sempre quedaran exclosos els gastos necessaris en matèria de subministraments, cost de servicis d’aigua, telèfon, calefacció i altres consumibles.

4. Les persones que contracten amb l’entitat titular del centre concertat quedaran obligades únicament davant d’esta, que assumirà la total responsabilitat de l’execució i de la prestació del servici davant de l’Administració.

5. En tot moment, durant el període de vigència del concert, l’Administració podrà requerir la informació econòmica, financera, laboral o de qualsevol tipus justificativa d’estes contractacions d’activitats accessòries, amb la finalitat de garantir que no es depassa este percentatge.

*Article 30. Resolució de conflictes*

1. Les qüestions litigioses derivades de l’aplicació del règim d’acció concertada i, en concret, de les obligacions assenyalades a l’entitat titular dels centres concertats,seran resoltes per l’administració competent sense perjuí que, una vegada esgotada la via administrativa, puguen sotmetre’s a la jurisdicció contenciosa administrativa.

2. A l’efecte del que disposa l’apartat anterior, la persona titular del Comissionat per a la Lluita contra la Violència sobre la Dona és l’òrgan competent per a interpretar els concerts socials i resoldre els dubtes que oferisca el seu compliment, així com acordar la seua resolució i determinar els efectes d’esta.

3. Contra els actes que dicte este òrgan durant l’execució del concert, que no posen fi a la via administrativa, podrà interposar-se el recurs d’alçada davant de l’òrgan superior jeràrquic del que els haja dictat, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

*Article 31. Inspecció i control ordinari*

1. Els servicis concertats queden subjectes al control de caràcter financer, i a les funcions inspectores i sancionadores de l’Administració de la Generalitat i dels servicis competents en la matèria, atenent el que disposa l’article 30 del Decret 181/2017.

2. Les direccions territorials de la conselleria competent en matèria de servicis socials efectuaran el seguiment ordinari del compliment de les obligacions derivades del concert.

**TÍTOL V**

**Condicions tècniques per a la realització de les prestacions i servicis**

*Article 32. Centres residencials de caràcter convivencial per a dones amb autonomia*

1. Es considera centre residencial de caràcter convivencial per a dones amb autonomia el centre residencial especialitzat en l’atenció integral de dones víctimes de violència sobre la dona, juntament amb els fills i filles menors d’edat, que necessiten un allotjament temporal més prolongat a causa de la situació viscuda pels maltractaments patits i la falta de suport familiar.

Estes dones necessiten un lloc d’acollida per a una inserció plena. Posseïxen recursos personals i autonomia de manera parcialment autogestionada, fet que permet que tornen a la vida independent.

Estos centres s’ocuparan de:

a) Ajudar les dones en la busca activa d’ocupació i vivenda, i en la seua inserció en els recursos comunitaris.

b) Proporcionar als seus fills i filles un espai sense violència, amb models de convivència basats en la igualtat, i un àmbit per a créixer i desenrotllar-se, assumint les responsabilitats pròpies de la seua edat.

La intervenció integral sobre la dona i els xiquets, xiquetes i adolescents estarà basada en els principis d’igualtat, empoderament personal, perspectiva de drets i treball interdisciplinari i es concretarà en un contracte terapèutic que subscriuran la persona usuària i la persona coordinadora.

2. La carta de servicis del centre residencial de caràcter convivencial per a dones amb autonomia haurà de contindre els aspectes següents:

a) Allotjament i manutenció.

b) Acompanyament en la busca d’ocupació i vivenda.

c) Atenció social i socioeducativa.

d) Realització d’activitats de convivència i lúdiques d’empoderament.

e) Formació en igualtat i prevenció de la violència.

Des del centre es realitzarà un seguiment postinstitucional de les dones almenys durant un any després de l’eixida.

3. El centre residencial de caràcter convivencial per a dones amb autonomia haurà de disposar dels protocols i els registres que preveu, amb caràcter general, l’annex VI del Decret 27/2023, de 10 de març, per a tots els centres de servicis socials.

4. El centre residencial de caràcter convivencial per a dones amb autonomia haurà de garantir l’adequada atenció contínua a les persones usuàries, comptant amb un equip professional compost per les següents ràtios de personal:

a) 0,50 persona directora.

b) 2,50 personal professional d’educació social i/o treball social amb jornada completa, garantint l’existència de personal tècnic de les dos titulacions que permeta el compliment dels servicis i prestacions.

5. La persona directora serà la persona encarregada de dirigir i coordinar el centre. Les funcions de la persona responsable del centre seran les que preveu, amb caràcter general, l’annex V del decret referit.

En absència de la persona directora, per qualsevol incidència que es produïsca, es designarà una persona substituta de manera expressa, entre l’equip tècnic, i assumirà la responsabilitat del centre.

6. La persona professional de treball social o d’educació social haurà d’organitzar els seus torns de treball de manera que quede garantida l’atenció a les persones usuàries durant la seua estada al centre, tenint en compte els seus horaris per raó d’ocupació, formació o assistència a l’escola, en torns de matí i vesprada, inclosos els caps de setmana, si és el cas. L’atenció psicològica es prestarà en el Centre Dona del departament de servicis socials corresponent.

*Article 33. Vivendes d’intervenció per a dones víctimes de violència de gènere i masclista*

1. Es considera vivenda d’intervenció per a dones víctimes de violència de gènere i masclista el centre residencial de caràcter convivencial de suport limitat i parcialment autogestionat, destinat a l’atenció integral de dones víctimes de violència sobre la dona i els seus fills i filles menors d’edat i persones majors en situació de dependència, orientat a la recuperació dels danys patits per la violència patida, potenciant els recursos personals per a realitzar un procés d’inserció i autonomia.

2. Estes vivendes tindran els objectius següents:

a) Oferir a les dones un espai i un temps propi per a la reflexió, la presa de consciència, la recuperació emocional del dolor i la violència patida, que puguen suposar una inflexió decisiva en el cicle de la violència.

b) Acompanyar les dones en el procés de reparació dels diferents aspectes personals i vivencials que han resultat malmesos a conseqüència de la violència viscuda.

c) Promoure l’autonomia, la independència i la responsabilitat perquè cada dona siga la seua pròpia agent del canvi, incidint especialment en la seua inserció i formació laboral.

d) Donar a les persones menors d’edat models de relació interpersonal i convivència en igualtat i no violents.

e) Proporcionar als xiquets, les xiquetes i els adolescents un àmbit per a créixer i desenrotllar-se, assumint alhora les responsabilitats socials que els corresponen segons l’edat.

f) Garantir un espai lliure de violència a on prevalga el benestar afectiu i el desenrotllament de les potencialitats singulars dels xiquets, les xiquetes i els adolescents.

3. La intervenció integral sobre la dona i els seus fills i filles tindrà com a principis d’intervenció la igualtat, el treball d’empoderament personal, el tracte com a persones subjectes de drets i el treball interdisciplinari de l’equip d’intervenció.

4. La carta de servicis de la vivenda d’intervenció haurà de contindre els aspectes següents:

a) Allotjament i manutenció.

b) Atenció psicològica a les dones.

c) Acompanyament en la busca d’ocupació i vivenda.

d) Atenció social i socioeducativa integral.

e) Realització d’activitats de convivència, lúdiques i d’empoderament.

f) Formació en igualtat i prevenció de la violència.

Des del centre es realitzarà un seguiment postinstitucional de les dones almenys durant un any després de l’eixida.

L’atenció psicològica a les persones menors d’edat es prestarà en el Centre Dona del departament corresponent del Sistema Públic Valencià de Servicis Socials.

5. Les vivendes d’intervenció hauran de disposar dels protocols i els registres que preveu, amb caràcter general, l’annex VI del Decret 27/2023, de 10 de març, per a tots els centres de servicis socials.

6. Les vivendes d’intervenció de 9 places hauran de garantir l’adequada atenció contínua a les persones usuàries, comptant amb un equip professional compost per les següents ràtios de personal:

a) 1 persona professional de treball social amb jornada laboral completa.

b) 0,5 personal professional de psicologia.

c) 2 persones professionals d’educació social amb jornada completa.

d) 0,5 personal professional tècnic d’integració social.

e) 0,5 personal professional auxiliar de servicis.

7. Una de les persones de l’equip tècnic exercirà les funcions de coordinació. Les funcions de la persona responsable del centre seran les que preveu, amb caràcter general, l’annex V del decret referit.

En absència de la persona directora, per qualsevol incidència que es produïsca, esta designarà de manera expressa, entre l’equip tècnic, qui assumix la responsabilitat del centre.

8. Les persones que configuren l’equip professional hauran d’organitzar els seus torns de manera que garantisquen l’atenció de les dones i els seus fills i filles quan romanen al centre, tenint en compte els horaris quotidians de les dones (ocupació, formació, assistència a escola) amb torns de matí, vesprada i nit, inclosos els caps de setmana.

*Article 33 bis. Vivendes d’intervenció per a dones víctimes de violència de gènere i masclista d’especial vulnerabilitat*

1. Es considera vivenda per a dones víctimes de violència de gènere i masclista amb especial vulnerabilitat el centre especialitzat en l’atenció integral de dones víctimes de violència sobre la dona, soles o acompanyades de menors a càrrec seu, que necessiten un allotjament temporal a causa de la seua condició de víctimes de violència, i que presenten indicadors especials de vulnerabilitat per presentar problemàtiques de salut mental o bé d’addiccions, i que no necessitant un recurs especialitzat en estes problemàtiques o mentres es valora i es tramita la seua derivació, requerixen un lloc d’acolliment per a eixir de l’entorn de maltractament, amb els objectius següents:

a) Oferir un espai de seguretat i d’acompanyament i donar-los l’oportunitat d’allunyar-se del focus de violència.

b) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida, que puga marcar una inflexió decisiva en el cicle de la violència.

c) Acompanyar les dones en el procés de reparació dels diferents aspectes personals i vivencials que han resultat malmesos a conseqüència de la situació viscuda.

d) Promoure l’autonomia, la independència i la responsabilitat perquè cada dona siga l’autèntica «agent del canvi», incidint en l’estabilització de la seua problemàtica, mitjançant la intervenció dirigida a la motivació al canvi.

e) Proporcionar-los un àmbit per a créixer i desenrotllar-se, assumint alhora les responsabilitats socials que els corresponen.

f) Garantir un espai sense violència en què el que prevalga siga el benestar afectiu i el desenrotllament de les potencialitats singulars tant de les dones com dels menors i les menors.

g) Valoració, tramitació i derivació, si és el cas, al recurs més adequat per al seu tractament i recuperació.

2. Estes vivendes oferiran les prestacions següents:

a) Allotjament i manutenció.

b) Assistència integral.

c) Trasllat de les dones i dels menors i les menors que les acompanyen quan siga necessari per motius de risc, regulació de situacions administratives o altres circumstàncies, dins del territori nacional.

d) Atenció psicològica individual i grupal, tant a les dones com als menors i les menors que les acompanyen. Esta atenció es realitzarà durant la seua estada al centre i es prolongarà fins un any després de la seua eixida.

e) Atenció i suport psicosocial tant a les dones com als seus fills i filles menors o persones subjectes a tutela, guarda o acolliment que les acompanyen.

f) Suport a la formació d’inserció laboral.

g) Activitats de convivència que faciliten tant el desenrotllament personal com el social.

h) Suport en l’adquisició d’habilitats socials, culturals, d’aprenentatge de l’idioma i de coneixement del medi.

i) Suport en les gestions administratives i de la vida diària.

j) Anàlisi, planificació, execució i seguiment de la intervenció personalitzada, que haurà de quedar reflectit en el pla d’atenció individualitzat.

k) Formació preventiva en els valors d’igualtat, dirigida al seu desenrotllament personal i a l’adquisició d’habilitats en la resolució no violenta de conflictes.

l) Realització d’activitats culturals i recreatives.

m) Coordinació amb les institucions i/o les entitats públiques o privades necessàries per a resoldre la situació específica de cada resident.

n) Seguiment postinstitucional almenys durant un any després de la seua eixida del centre.

3. Estes vivendes hauran de garantir l’adequada atenció contínua a les persones usuàries, comptant amb un equip professional per a vivendes de 5 i 6 places compost per les següents ràtios de personal:

1r) 1 persona professional de treball social amb jornada completa.

2n) 1 persona professional de psicologia amb jornada completa.

3r) 5 persones professionals d’educació social amb jornada laboral completa.

4t) 1 persona professional auxiliar de servicis, amb jornada completa.

El personal tècnic de les vivendes per a dones en situació d’especial vulnerabilitat haurà de tindre formació en addiccions, salut mental i patologia dual d’almenys 150 hores de duració.

4. Una de les persones de l’equip tècnic exercirà les funcions de coordinació... Les funcions de la persona responsable del centre seran les que preveu, amb caràcter general, l’annex V del Decret 27/2023, de 10 de març.

En absència de la persona directora, per qualsevol incidència que es produïsca, esta designarà de manera expressa, entre l’equip tècnic, qui assumix la responsabilitat del centre.

5. Les persones que configuren l’equip professional hauran d’organitzar els seus torns de manera que garantisquen l’atenció de les dones i els seus fills i filles quan romanen al centre, tenint en compte els horaris quotidians de les dones (ocupació, formació, assistència a escola) amb torns de matí, vesprada i nit, inclosos els caps de setmana. El nombre de professionals que pernocten en el centre s’ajustarà a les necessitats de les persones usuàries.

*Article 34. Vivendes per a dones víctimes de tràfic i prostitució*

1. Es considera vivenda tutelada per a dones víctimes de tràfic el centre residencial de caràcter convivencial i suport limitat especialitzat en l’atenció integral de dones víctimes d’explotació sexual per tràfic d’éssers humans i/o prostitució, soles o acompanyades dels seus fills i filles menors d’edat, amb la finalitat de propiciar la seua recuperació integral i salvaguardar la seua integritat física i/o psíquica.

2. Estes vivendes tindran els objectius següents:

a) Oferir un espai de seguretat i d’acompanyament, i donar-li l’oportunitat d’allunyar-se de la xarxa de tràfic.

b) Oferir alternatives perquè isca de la situació d’explotació sexual.

c) Promoure l’autonomia, la independència i la responsabilitat perquè cada dona siga la seua pròpia agent del canvi, incidint especialment en la seua inserció i formació laboral.

d) Donar a les persones menors d’edat models de relació interpersonal i convivència en igualtat i no violents.

e) Proporcionar als xiquets, les xiquetes i els adolescents un àmbit per a créixer i desenrotllar-se, assumint alhora les responsabilitats socials que els corresponen segons l’edat.

f) Garantir un espai lliure de violència a on prevalga el benestar afectiu i el desenrotllament de les potencialitats singulars dels xiquets, les xiquetes i els adolescents.

3. La intervenció integral sobre la dona i els seus fills i filles tindrà com a principis d’intervenció la igualtat, el treball d’empoderament personal, el tracte com a persones subjectes de drets i el treball interdisciplinari de l’equip d’intervenció.

4. La carta de servicis del centre residencial de caràcter convivencial per a dones amb autonomia haurà de contindre els aspectes següents:

a) Allotjament i manutenció.

b) Atenció psicològica a les dones acollides.

c) Acompanyament en la busca d’ocupació i vivenda.

d) Atenció social i socioeducativa integral.

e) Realització d’activitats de convivència, lúdiques i d’empoderament.

f) Formació en igualtat i prevenció de la violència.

Des del centre es realitzarà un seguiment postinstitucional de les dones almenys durant un any després de l’eixida.

L’atenció psicològica a les persones menors d’edat es prestarà en el Centre Dona del departament corresponent del Sistema Públic Valencià de Servicis Socials.

5. Les vivendes per a dones víctimes de tràfic i prostitució hauran de disposar dels protocols i els registres que preveu, amb caràcter general, l’annex VI del Decret 27/2023, de 10 de març, per a tots els centres de servicis socials.

6. Les vivendes per a dones víctimes de tràfic i prostitució hauran de garantir l’adequada atenció contínua a les persones usuàries, comptant amb un equip professional per a vivendes de 5 i 7 places compost per les següents ràtios de personal:

a) 3 professionals d’educació social / treball social amb jornada completa, garantint l’existència de personal tècnic de les dos titulacions que permeta el compliment dels servicis i les prestacions.

b) 0,5 personal professional de psicologia amb mitja jornada.

d) 3 persones professionals tècnics d’integració social, amb jornada completa.

e) 0,5 personal professional auxiliar de servicis.

7. Una de les persones de l’equip tècnic exercirà les funcions de coordinació. Les funcions de la persona responsable del centre seran les que preveu, amb caràcter general, l’annex V del decret referit.

En absència de la persona directora, per qualsevol incidència que es produïsca, esta designarà de manera expressa, entre l’equip tècnic, qui assumix la responsabilitat del centre.

8. Les persones que configuren l’equip professional hauran d’organitzar els seus torns de manera que garantisquen l’atenció de les dones i els seus fills i filles quan romanen en el centre, tenint en compte els horaris quotidians de les dones (ocupació, formació, assistència a escola) amb torns de matí, vesprada i nit, inclosos els caps de setmana. El nombre de professionals que pernocten en el centre s’han d’ajustar a les necessitats de les persones usuàries.

*Article 35. Centres de recuperació integral per a dones víctimes de violència de gènere i masclista*

1. Es considera centre de recuperació integral per a dones víctimes de violència de gènere i masclista el centre residencial especialitzat en l’atenció integral a dones víctimes de violència sobre la dona que necessiten un allotjament temporal prolongat a causa de la greu situació viscuda pels maltractaments patits, de la falta de suport familiar i/o de l’absència de recursos personals i socials, i necessiten un lloc d’acolliment per a la seua recuperació integral i la salvaguarda de la seua integritat física i psíquica.

2. Estos centres tindran els objectius següents:

a) Possibilitar un espai de seguretat i d’acompanyament oferint l’oportunitat d’allunyar-se del focus de la violència.

b) Oferir a les dones un espai i un temps propi per a la reflexió, la presa de consciència i la recuperació emocional del dolor i la violència patida, perquè puguen marcar una inflexió decisiva en el cicle de la violència.

c) Acompanyar les dones en el procés de reparació dels diferents aspectes personals i vivencials que han resultat malmesos a conseqüència de la violència viscuda.

d) Promoure l’autonomia, la independència i la responsabilitat perquè cada dona siga l’autèntica «agent del seu propi canvi», incidint especialment en la inserció i la formació laboral com a mitjà adequat per a això.

e) Acollir les persones menors d’edat i oferir-los models de relació interpersonal i convivència en igualtat i no violents.

f) Proporcionar als xiquets, les xiquetes i els adolescents un àmbit per a créixer i desenrotllar-se, assumint alhora les responsabilitats socials que els correspon segons l’edat.

g) Garantir un espai sense violència centrat en el benestar afectiu i el desenrotllament de les potencialitats singulars dels xiquets, les xiquetes i els adolescents.

3. La intervenció integral sobre la dona i els seus fills i filles tindrà com a principis d’intervenció la igualtat, el treball d’empoderament personal, i el treball interdisciplinari de l’equip d’intervenció.

4. La carta de servicis del centre de recuperació integral haurà de contindre els aspectes següents:

a) Allotjament i manutenció.

b) Atenció psicològica a dones, als seus fills i filles i persones a càrrec seu, individualment i grupalment.

c) Atenció social integral.

d) Activitats de convivència, lúdiques i d’empoderament en la igualtat.

e) Suport a la formació i inserció laboral.

f) Formació en igualtat i prevenció de la violència.

Des del centre es realitzarà un seguiment postinstitucional de les dones almenys durant un any després de l’eixida.

5. El centre de recuperació integral haurà de disposar dels protocols i els registres que preveu, amb caràcter general, l’annex VI del Decret 27/2023, de 10 de març, per a tots els centres de servicis socials.

6. El centre de recuperació integral haurà de garantir l’adequada atenció contínua a les persones usuàries, i comptarà amb un equip professional per als centres de 12 i 14 places, compost per les següents ràtios de personal:

a) 1 persona directora amb jornada laboral completa.

b) 1 persona professional de psicologia amb jornada laboral completa.

c) 1 persona professional de psicologia infantil amb jornada laboral completa.

d) 6 persones professionals d’educació social/treball social amb jornada completa, garantint l’existència de personal tècnic de les dos titulacions que permeta el compliment dels servicis i prestacions.

e) 1 persona professional tècnic d’integració social, amb jornada completa.

f) 0,5 personal auxiliar administratiu

g) 2 persones professionals auxiliar de servicis amb jornada completa.

L’equip professional per als centres de 23 i 26 places estarà compost per les següents ràtios de personal:

a) 1 persona directora amb jornada laboral completa.

b) 1 persona professional de psicologia amb jornada laboral completa.

c) 1 persona professional de psicologia infantil amb jornada laboral completa.

d) 8 persones professionals d’educació social / treball social amb jornada completa, garantint l’existència de personal tècnic de les dos titulacions que permeta el compliment dels servicis i les prestacions.

e) 1 persona professional tècnic d’integració social, amb jornada completa.

f) 1 persona professional d’Educació Infantil amb jornada completa.

g) 0,5 personal auxiliar administratiu

h) 3,5 persones professionals auxiliar de servicis amb jornada completa.

7. La persona directora serà l’encarregada de dirigir i coordinar el centre. Les funcions de la persona responsable del centre seran les que preveu, amb caràcter general, l’annex V del decret referit. En absència de la persona directora, per qualsevol incidència que es produïsca, esta designarà de manera expressa, entre l’equip tècnic, qui assumix la responsabilitat del centre.

8. Les persones que configuren l’equip professional hauran d’organitzar els seus torns de manera que garantisquen l’atenció de les dones i els seus fills i filles quan romanen en el centre, tenint en compte els horaris quotidians de les dones (ocupació, formació, assistència a l’escola) amb torns de matí, vesprada i nit, inclosos els caps de setmana. El nombre de professionals que pernocten en el centre s’ajustarà a les necessitats de les persones usuàries.

*Article 36. Centre d’emergències per a dones víctimes de violència de gènere i masclista*

1. Es considera centre d’emergències per a dones víctimes de violència de gènere i masclista el centre residencial de curta estada que oferix acolliment immediat a les dones i els seus fills i filles menors d’edat que les acompanyen, en situació d’emergència, a on se’ls proporciona allotjament, manutenció, protecció, suport i intervenció psicosocial especialitzada.

2. Estos centres tindran els objectius següents:

a) Garantir un espai sense violència en què prevalga el benestar afectiu i el desenrotllament de les potencialitats singulars tant de les dones com dels menors.

b) Oferir a les dones un temps propi per a la reflexió, la presa de consciència i la recuperació emocional del dolor i la violència patida, que puga marcar una inflexió decisiva en el cicle de la violència.

c) Valoració i derivació, si és el cas, al recurs més adequat per al seu tractament i recuperació, siga a recurs de llarga estada de la mateixa xarxa, o servici adaptat a les seues necessitats.

d) La intervenció integral sobre la dona i els seus fills i filles tindrà com a principis d’intervenció la igualtat, el treball d’empoderament personal, el tracte com a persones subjecte de drets i el treball interdisciplinari de l’equip d’intervenció.

3. La carta de servicis del centre d’emergències haurà de contindre els aspectes següents:

a) Allotjament i manutenció.

b) Atenció psicològica a les dones acollides. L’atenció psicològica als fills i filles menors d’edat es prestarà en el Centre Dona corresponent.

c) Atenció social i socioeducativa integral.

d) Realització d’activitats de convivència, lúdiques i d’empoderament.

e) Formació en igualtat i prevenció de la violència.

f) Valoració psicosocial, diagnòstic i proposta d’intervenció.

4. El centre d’emergències haurà de disposar dels protocols i els registres que preveu, amb caràcter general, l’annex VI del Decret 27/2023, de 10 de març, per a tots els centres de servicis socials.

5. El centre d’emergències amb 12 places haurà de garantir l’adequada atenció contínua a les persones usuàries, comptant amb un equip professional compost per les següents ràtios de personal:

a) 1 persona directora amb jornada laboral completa.

b) 1 persona professional de psicologia amb jornada laboral completa.

c) 0,5 persona professional de psicologia infantil.

d) 6 persones professionals d’educació social/treball social amb jornada completa, garantint l’existència de personal tècnic de les dos titulacions que permeta el compliment dels servicis i les prestacions.

e) 1 persona professional d’Educació Infantil amb jornada completa.

f) 0,5 personal auxiliar administratiu.

g) 3,50 personal professional auxiliar de servicis.

6. La persona directora serà l’encarregada de dirigir i coordinar el centre. Les funcions de persona responsable del centre seran les que preveu, amb caràcter general, l’annex V del decret mencionat.

En absència de la persona directora, per qualsevol incidència que es produïsca, esta designarà de manera expressa, entre l’equip tècnic, qui assumix la responsabilitat del centre.

7. Les persones que configuren l’equip professional hauran d’organitzar els seus torns de manera que garantisquen l’atenció de les dones i els seus fills i filles quan romanen en el centre, tenint en compte els horaris quotidians de les dones (ocupació, formació, assistència escola) amb torns de matí, vesprada i nit, inclosos els caps de setmana. El nombre de professionals que pernocten en el centre s’ajustarà a les necessitats de les persones usuàries.

*Article 37. Ús de les habitacions*

Les unitats familiars ocuparan una única habitació sense compartir-la amb altres dones o unitats familiars. De manera excepcional, i quan no hi haja disponibilitat de places d’acolliment, les dones soles, no acompanyades de persones menors d’edat a càrrec seu, que no presenten una situació que ho impedisca o ho desaconselle, podran compartir l’habitació amb una altra dona sola. La Direcció Territorial decidirà sobre este aspecte en coordinació amb les professionals del centre implicat. Esta circumstància es comunicarà a les dones quan es gestione l’ingrés en el centre, tant per part de les professionals que realitzen la derivació com per les professionals del recurs residencial.

**TÍTOL VI**

**Modificació i revisió dels concerts, protecció de dades i transparència**

*Article 38. Modificació dels concerts*

Els concerts acordats a l’empara d’esta convocatòria seran modificables d’acord amb el que disposen els articles 31 i 32 del Decret 181/2017, amb les especificacions següents: en el cas dels centres, l’increment del nombre de places requerirà la seua autorització prèvia i únicament serà possible si la direcció general competent determina que les necessitats existents ho justifiquen i l’interés de les persones acollides en el centre no resulta perjudicat pel nombre superior de persones residents.

*Article 39. Revisió i modificació de les condicions tècniques i econòmiques*

La revisió i la modificació de les condicions tècniques i econòmiques dels concerts se subjectarà al que disposa l’article 33 del Decret 181/2017, amb les especificacions següents: la revisió dels mòduls econòmics requerirà un estudi previ de la direcció general competent en violència sobre la dona, que determine que els costos variables, fixos i permanents de prestació del servici són inferiors o superiors a les contraprestacions econòmiques rebudes. Els mòduls es fixaran en una quantia que, dins de les disponibilitats pressupostàries, permeta restablir l’equilibri entre costos i contraprestacions.

La freqüència de les revisions dels mòduls econòmics establits en cap cas pot ser inferior a un any natural.

*Article 40. Continuïtat del servici*

D’acord amb el que establix l’article 40.2 del Decret 181/17, i amb la finalitat d’assegurar el funcionament del servici públic que té per objecte l’atenció a víctimes de violència sobre la dona, les entitats concertants a l’empara d’esta convocatòria, una vegada finalitzats els acords d’acció concertada, i les pròrrogues, si és el cas, continuaran prestant el servici fins a la formalització dels acords resultants de la nova convocatòria, amb la conformitat prèvia de les entitats.

*Article 41. Protecció de dades*

1. Tractament de dades del procediment de concertació

La participació en esta convocatòria comportarà el tractament de dades de caràcter personal de les persones sol·licitants, per part de la Vicepresidència Primera i Conselleria de Servicis Socials, Igualtat i Vivenda. S’informa les persones que presenten sol·licituds en el procediment de concertació segons l’article 13 del Reglament general de protecció de dades, en els termes següents:

1.1. Drets de les persones interessades

a) Les persones interessades tenen dret a sol·licitar l’accés a les seues dades personals, a la rectificació o la supressió d’estes, la limitació del seu tractament o a oposar-se a este, mitjançant un escrit, amb identificació prèvia, dirigit a l’òrgan que tramite esta convocatòria.

b) Reclamació davant de l’Agència Espanyola de Protecció de Dades. Si les persones interessades entenen que han resultat perjudicades pel tractament o en l’exercici dels seus drets, poden presentar una reclamació a l’Agència Espanyola de Protecció de Dades, a través de la seu electrònica accessible de la pàgina web <https://www.aepd.es/>.

1.2. Delegat/ada de Protecció de Dades. Les persones sol·licitants podran contactar amb qui tinga la titularitat de la Delegació de Protecció de Dades de la Generalitat Valenciana, a través de correu electrònic ivd@cad.zz, o en l’adreça postal passeig de l’Albereda, número 16, 46450 València.

1.3. Les dades personals arreplegades procedixen de les sol·licituds presentades per les persones interessades.

1.4. Informació sobre l’activitat de tractament.

|  |  |
| --- | --- |
| *NOM DE L’ACTIVITAT:* | *CONCERT SOCIAL* |
| EXERCICI DE DRETS DAVANT DE: | Comissionat per a la Lluita contra la Violència sobre la Dona  C/ de la Democràcia, 77, torre III, planta 4a  46294 València  <https://www.gva.es/va/inicio/procedimientos?id_proc=19543&version=amp>  [comissionat\_lreuxhesfsgfrjbtjitft@zib.su](mailto:jpojapgwbuz_ahcosvsnkqhwjwhfmtqgh@cxy.vg) |
| FINALITATS O USOS DEL TRACTAMENT: | Atendre la sol·licitud de concert social presentada d’acord amb el procediment que establix la Llei 39/2015, d’1 d’octubre, del procediment administratiu comú de les administracions públiques, i normativa especial. |
| BASE JURÍDICA, LICITUD O LEGITIMACIÓ: | Article 6.1.c RGPD: el tractament és necessari per al compliment d’una obligació legal aplicable al responsable del tractament (Reglament (UE) 2016/679, del Parlament Europeu i del Consell, de 27.04.2016).  Article 6.1.e RGPD: el tractament és necessari per al compliment d’una missió realitzada en interés públic o en l’exercici de poders públics conferits al responsable del tractament.  Llei 39/2015, d’1 d’octubre, del procediment administratiu comú de les administracions públiques.  Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social. |
| TERMINI DE CONSERVACIÓ: | Es conservaran durant el temps necessari per a complir la finalitat per a la qual es van arreplegar i per a determinar les possibles responsabilitats que es puguen derivar d’esta finalitat i del tractament de les dades. És aplicable el que disposa la normativa d’arxius i documentació. |
| TIPOLOGIA O CATEGORIES DE DADES DE CARÀCTER PERSONAL: | Caràcter identificatiu: nom i cognoms, DNI / NIF / NIE / passaport, adreça (postal o electrònica), telèfon (fix o mòbil). Altres dades: les incloses en la sol·licitud. |
| CATEGORIES DE PERSONES INTERESSADES O AFECTADES I ORIGEN DE LES DADES: | Representant de l’entitat, secretari/ària de l’entitat.  Les dades personals arreplegades procedixen de les sol·licituds i la documentació presentada per les persones interessades. |
| CESSIÓ O COMUNICACIÓ DE DADES | (Categoria de persones destinatàries)  No estan previstes comunicacions de dades. |
| TRANSFERÈNCIES INTERNACIONALS | No estan previstes transferències internacionals de dades. |
| MESURES SEGURETAT, TÈCNIQUES I ORGANITZATIVES | Les mesures de seguretat implantades es corresponen amb les que preveu l’annex II (Mesures de seguretat) del Reial decret 3/2010, de 8 de gener, pel qual es regula l’Esquema Nacional de Seguretat en l’àmbit de l’Administració electrònica. |

  

2. Tractament de dades de l’execució de la concertació

2.1. La gestió dels servicis concertats que regula esta convocatòria requerix el tractament de dades de caràcter personal, tenint en compte les mesures i les garanties previstes en la normativa referent a la matèria, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2.2. Les entitats concertades seran les responsables dels tractaments de les dades derivades de l’activitat concertada, i hauran de complir les obligacions que regula el règim jurídic en matèria de protecció de dades. Així mateix, tindran l’obligació de col·laborar amb la conselleria competent en matèria de servicis socials i facilitar tota la informació necessària per a demostrar el compliment de les obligacions establides en la normativa de protecció de dades.

2.3. Les comunicacions de dades que es realitzen a conseqüència de la col·laboració entre la conselleria competent i les entitats concertades es realitzaran amb fonament en la Llei 3/2019, de 18 de febrer, de servicis socials inclusius de la Comunitat Valenciana.